Вероника Долина
Легенда за сфинкса

Превод от руски: Иван Груев, —

chitanka.info

Вече втора нощ не лягам — и не мога да заспя.

Дали котка, дали птица или пък жена бе тя?

Дълго огъня тя гледа и във ъгъла остана,

после плаче или пее, или блъска се в тавана.

Аз помислих: на жената за какво й са крила?

А пък птицата ще литне — или просто би могла.

Край прозореца тя ходи и край огъня цял ден —

птица ли е или котка, или пък жена при мен?

Птица ако е — не става да пере и да мете.

Птиците са гордо нещо, гордостта си пазят те.

Ако все пак не си птица и живееш в моя дом,

то защо стъклата блъскаш, викаш, пееш — за какво?

Да, но тя не само пее. Цели нощи — помня ясно —

в огъня тя гледа със очите си прекрасни.

Но като си толкоз дива, за какво са ти крила?

С нокти драскай. Или мъркай. Тя и туй не би могла.

И веднъж, бе късно нощем, аз я пуснах — накъде ли?

Щом тя свободата иска, все едно ще я намери.

И — пристъпи на перваза. После махна с две крила.

Дали птица, дали котка или беше пък жена…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.